Voittajan kanssa on sovittu tarkemmat yksityiskohdat voitonmaksuun liittyvistä käytännön asioista.

Tässä paikassa pelattiin jättimäinen Eurojackpot-voitto. Kari Kauppinen

Siilinjärven 92 miljoonan Eurojackpot-porukan viimeisen lunastamattoman osuuden mysteeri on vihdoin ratkennut, kertoo Veikkaus tiedotteessaan. Voittaja on tavoitettu.

Voittajan kanssa on sovittu tarkemmat yksityiskohdat voitonmaksuun liittyvistä käytännön asioista.

Veikkaus tiedotti viime viikolla, että Suomen kaikkien aikojen suurin rahapelipotti on maksettu yhtä osuutta lukuun ottamatta ulos.

– Saimme elokuun lopussa heti voitollisen kierroksen jälkeen kyseisen henkilön kiinni puhelimitse, mutta sen jälkeen hänestä ei ollut kuulunut. Melko mystikseksi tämä alkoi mennä, kun yritimme tuloksetta tavoittaa häntä lukuisia kertoja viime viikkojen aikana, Veikkauksen viestintäpäällikkö Tomi Auremaa kertoo tiedotteessa.

Viikonloppuna voittaja, itäisessä Suomessa asuva mies, kuitenkin otti yhteyttä Veikkaukseen.

– On ollut tässä elämässä nyt kaikenlaista, paljon töihin ja harrastuksiin liittyviä. Kun nyt on kysyntää ollut paljon, niin töitä on tehty. Monta kertaa on silti pitänyt soitella ja sopia voiton hakemisesta, mutta ei vaan ole kerennyt, voittaja kertoi Veikkauksen mukaan.

Luuli puhelinmyyjäksi

Viime viikon julkisuus asian ympärillä kuitenkin vaikutti Veikkauksen mukaan siihen, että hän päätti hoitaa asian kuntoon.

– Olen kertonut tästä voitosta vain parille henkilölle. Kun olin reissussa, olin saanut toiselta heistä viestin, että nyt ne jo sinua otsikoissa etsivät. Ajattelin sitten siinä, että nyt asiat alkavat olla töissä ja harrastuksissa sen verran tasapainossa, että soitetaas sinne teille sitten, mies kertoo tiedotteessa.

Työnteko on aina ollut Veikkauksen mukaan tärkeässä roolissa miehen elämässä. 1,8 miljoonaa euroa tulee miehen mukaan varmasti elämää jonkin verran muuttamaan – mutta ei kuitenkaan mullistamaan.

– Vähän varmasti niitä töitä vähennän, mies naurahtaa.

Veikkaus yritti viimeisten viikkojen aikana soitella voittajalle useita kertoja, mutta hän ei puheluihin vastannut.

– Harvemmin tulee tuntemattomiin numeroihin vastailtua. Niin paljon kuin lehtimyyjienkin työntekoa arvostan, niin aina ei vaan jaksa niiden kanssa jutella. Sitä kuitenkin haluaa olla kohtelias, kun joku tekee kovin töitä, voittaja kertoo Veikkaukselle.

Tällä viikolla Eurojackpotissa on jälleen jaossa 90 miljoonan euron potti. Viime perjantain kierroksen suurin suomalaisvoitto pelistä oli 1,6 miljoonaa euroa, joka meni kymmenen osuuden porukalle Kouvolaan.